สภาพอากาศช่วงสุดสัปดาห์ หลายพื้นที่อุณหภูมิลดลง อากาศหนาวเย็น ขอให้ประชาชนโดยเฉพาะผู้สูงอายุรักษาสุขภาพ
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยาฝ่ายปฏิบัติการ เปิดเผยถึงสภาพอากาศของประเทศไทยช่วงสุดสัปดาห์นี้ว่า 29-31  มกราคม 2564  มวลอากาศเย็นจากประเทศจีนจะแผ่ปกคลุมประเทศไทยตอนบน หลายพื้นที่อุณหภูมิเริ่มลดลง โดยเฉพาะภาคตะวันออกเฉียงเหนือและภาคเหนือ 2-4 องศาเซลเซียส ทำให้มีอากาศหนาวกับลมแรง ประกอบกับภาคเหนือมีคลื่นกระแสลมตะวันตกพัดปกคลุมทำให้มีฝนฟ้าคะนองและลมกรรโชกแรง ร้อยละ 10 ของพื้นที่ อุณหภูมิต่ำสุด 15-22 องศาเซลเซียส  ยอดดอยอากาศหนาวถึงหนาวจัด อุณหภูมิต่ำสุด 3-13 องศาเซลเซียส ส่วนภาคตะวันออกเฉียงเหนือ อากาศหนาวเย็น อุณหภูมิต่ำสุด 13-18 องศาเซลเซียส ยอดภูอากาศหนาวจัด อุณหภูมิต่ำสุด 8-12 องศาเซลเซียส ขณะที่ภาคกลางกับภาคตะวันออก อุณหภูมิลดลง 1-2 องศาเซลเซียส ทำให้อากาศเย็นกับมีหมอกบาง อุณหภูมิต่ำสุด 21-24 องศาเซลเซียส ขอให้ประชาชนรักษาสุขภาพโดยเฉพาะผู้สูงอายุ ส่วนภาคใต้ มีฝนเพิ่มขึ้น คลื่นลมในทะเลสูง 1-2 เมตร ไม่เป็นอุปสรรคในการเดินเรือรองอธิบดีกรมอุตุนิยมวิทยาฝ่ายปฏิบัติการ กล่าวด้วยว่า ลักษณะของสภาวะอากาศดังกล่าวที่มีลมแรงขึ้นจะส่งผลดีในการช่วยลดการสะสมของฝุ่นละอองขนาดเล็กได้ในช่วง 2-3 วันนี้